Focuri de armă, sâmbătă seară, în Bucureşti. Un bărbat a folosit un pistol cu bile și a rănit o persoană în zona capului. Martorii spun că victima, un bărbat în vârstă, a fost pur şi simplu alergată pe stradă de agresorul de 50 de ani. Omul a reuşit în cele din urmă să se adăpostească într-un supermarket. Atacatorul, prins iniţial de un martor al incidentului, a fost reţinut în această dimineaţă.

Martor: Bătrânul mergea pe stradă, normal. Pur şi simplu a tras în el, îşi încărca pistolul şi trăgea.

Alarma s-a dat în Capitală la ora 21.26, când trecătorii speriaţi de focurile de armă au sunat la 112. Întreg incidentul a avut loc pe Bulevardul Carol I din sectorul 2 al Capitalei. Un bărbat în vârstă de 50 de ani a tras mai multe focuri de armă cu un pistol cu bile şi a reuşit să rănească o altă persoană în zona capului.

Martorii povestesc că atacatorul l-a fugărit pur şi simplu pe bătrânul rănit pe stradă, trăgând în continuu, până când victima s-a refugiat într-un magazin.

Martor: După ce fugea, trăgea spre Mega, încontinuu trăgea, încărca şi trăgea încontinuu.

-Era ora la care nu prea era lume, dar dacă era devreme, două-trei ziua... Ies copii pe aici, iese lumea!

Pistolarul a fost oprit de un martor al incidentului, care l-a reţinut până la sosirea poliţiştilor şi a medicilor.

Martor: L-a prins Mielu pe partea cealaltă, că voia să fugă, a fugit după el!

Atât victima, cât şi agresorul au avut nevoie de îngrijiri medicale.

-Bine că nu are omul ăsta nimic!

De la spital, suspectul a ajuns direct la secţia de poliţie. Este cercetat pentru lovire şi tulburarea liniştii şi ordinii publice.